Myan ima si humkyel,
si ɗing male' i ɗufal hu som kofiti si anggut hai si vo anggum i som koltifai amesi ya,
sin uɓet tikul.
Tasi myan ima ɗufal si ɗing Yeso,
si shok na fwai fwet,
si tital si wa too' sus.
Lulus ni,
“Ami lang ima huma uɓet tikul hu sin ya?”
Maɗufal nin ta saa ti suɓuti matussi ni,
“A makofiti,
i kola al amen ima rin mafwashi langus hai,
shahus findel.
Myan ima rin mafwashii si luk fit,
hwyai tus ya ta fisha,
yis but ti lyau ta fo,
yis nggwaran ti anggurai u njeng ratat.
I lak som koltifai ama ɓa si ngga rin mafwashii ya,
si mba wet.”
Yeso matussi ni,
“Hun waya mii,
ima hu fa mwawei kwa,
som i masti mafwashi!
I wa mute akul hu hun wa nggi myani ya?
I wa ka'ti mulut ti hun wa nggi myani ya?
Yehun ti ali nati.”
Unai si kolus ali.
Myan ima rin mafwashii ɗing Yeso,
fo abet zan ali mati kyel ta fisha tehus ratatat yis ɓwiring,
yis but ti mabwatat ta fo.
Yeso lul ta dees i ali ni,
“Ɓo masti mai a tami ya?”
Matussi ni,
“Ii tasi myan ima si alus.
Ndwak u zanus u hwiti ta man wi hu ham ɓa u forus ya.
Na ha shang ɗama i masi,
ɗinga shum asinin ha bum nin.”
Yeso matussi ni,
“Ami mai ha laki ya,
hama nyai,
‘Na ha shang aɗeng i masi ya?’
Ha shangi shak ɗamam si wa mas ta kyel i maɗufal ima fa mwawei.”
Fo abet dees i ali matussi ti njeng ni,
“I fa mwawei!
Bumana ɓa i ɓin njeng i munggwya i fati mwawei amen!”
Myan ima Yeso ɗing ɗufali sin titalal yes kyel ames,
unai lak rin mafwashii ɓin nyai,
“Ha rin i mandu' i ma laksa,
langa ya na al mai wi,
kan ha hum mulang sus hai kwa fweng.”
Rini mat shaat,
zan ali sere' ti kyel ta fisha.
Ali katus ta fota funat,
ɗufal si ni,
“Tuu motus.”
Shak ta andi,
Yeso ka' ra ames zanus fit,
ɗak te mangra.
Takfai tima Yeso lang ta wur,
unai som koltifai ames si lulus nyai,
“Ami kin nin ni shang nggati rini ya kwa ya?”
Matussi ni,
“Mai musuti ma wa mulangya,
a ta fisel ti fwal ti DeeƁwe je.”